Valladolidi Ülikool

Valladolidi Ülikool ​​(hispaania keeles ​Universidad de Valladolid)​ ​​on ülikool Valladolidi linnas Hispaanias. Ülikoolil on linnakud lisaks Valladolidile veel kolmes Castilla-Leóni autonoomse piirkonna linnas: Palencias, Sorias ja Segovias. 

Kool asutati 1241. aastal ning on üks maailma vanimaid ülikoole. Salamanca ülikooli järel on tegu vanuselt teise ülikooliga Hispaanias. 2018. aastal õppis seal ligi 32 000 üliõpilast ning töötas üle 2000 õppejõu.

Valladolidi ülikool on võtnud osa Erasmuse programmist selle loomisest alates. Kool on esikohal õpetajate mobiilsuse poolest ning on üks suurima õpilasosalejate arvuga koole. Ülikoolil on ka muid kokkuleppeid teiste välisriikidega, mis hõlmavad üliõpilasvahetust ja rahvusvahelisi õppimisvõimalusi. 

 Ajalugu 
Esimesed kirjalikud dokumendid ülikooli kohta on aastast 1293, need on allkirjastanud kuningas Alfonso XI. Esialgu õpetati koolis eri teaduskondades grammatikat, aritmeetikat, ladina keelt ja pühakirja. Hiljem, 1346. aastal, sai kool kuninga palvel paavst Clemente VI heakskiidu üldõppele. Aastast 1417 sai ülikoolis õppida ka teoloogiat, mida oli varem võimalik õppida vaid Pariisis. 16. sajandil kuulutati Valladolidi ülikool ühes Salamanca ja Alacálaga ülikooliga üheks põhiliseks ja parimaks kooliks kuningriigis. 

 Hoone fassaad 
pisi|Palencia linnaku raamatukogu
Ülikooli esimene ametlik hoone ehitati 15. sajandil. Praegune kooli fassaad on ehitatud 18. sajandil ning oli osa ülikooli hoonete suurendamise projektist. Hoonet tuntakse kui kõige tähtsamat ​barokistiilis ehitis​​t Valladolidi linnas. Hoone renoveerimise käigus 20. sajandi algul hoiti esialgne fassaad uuel hoonel. Maja on kahekorruseline ning esiplaanil on näha nelja sammast, mis on kaunistatud keeruliste ornamentidega. Katusel on skulptuurid neljast kuningast (Juan I, Enrique III, Alfonso VII ja Felipe II), kes aitasid kaasa kooli arengule. Kujud on paigutatud justkui hoonet kaitsma. Kooli ees neljal postamendil on skulptuurid, mis esindavad mitmeid koolis õpetatavaid ainevaldkondi, näiteks geomeetria, retoorika, teoloogia, õigusteadus jms.

 Raamatukogu 
Valladolidi ülikooli raamatukogul on 14 erinevat haru ja asukohta Valladolidis ning Palencia, Soria ja Segovia linnakutes. Raamatukogu on ülikooli kõige olulisem ja aktiivsem osa. Raamatuid saab laenutada interneti kaudu, Almena kataloogist ja paberkandjal ​UVaDoci hoidlast. 

 Rektor 
pisi|Antonio Largo Cabrezio
Valladolidi ülikooli rektor on alates 2. maist 2018 Antonio Largo Cabrerizo. Tema eelkäija oli Daniel Miguel San Jose. Cabrerizo on sündinud 12. juunil 1960 Valladolidis. Ta on õppinud Zorilla Instituudis ning kõrghariduse (nii bakalaureuse, magistri- kui ka doktorikraadi) saanud Valladolidi ülikoolis keemia valdkonnas. Õpetanud on ta Oviedo ülikoolis (1989–1995) ja Valladolidi ülikoolis (1995–2007), 2007. aastast on ta Valladolidi ülikoolis keemiaosakonna juhataja. Rahvusvahelistes teadusajakirjades on avaldatud üle 140 tema artikli.   

 Isiklikku 
Ta on abielus füüsikalise keemia professori Carmen Barrientos Benitoga ning paaril on kolm last. 

 Kultuurielu 
Ülikoolis on mitmeid loovorganisatsioone. Seal tegutseb kaks koori, Joven Orquesta de la Universidad de Valladolid​ (Valladolidi noorteorkester, JOUVa) ja C​oro de la Universidad Valladolid (Valladolidi ülikooli koor). JOUVa on 1998. aastal üliõpilaste endi loodud ja käigus hoitud orkester, mille muusikajuht on Francisco Lara Terejo. Ülikooli koori juhatab Marcus Castan. Koolis tegutseb ka teatrigrupp Gente de la Universidad de Valladolid, mis asutati aastal 1984. Alates 1998. aastast on grupp olnud ametlik ülikooli teatrigrupp. Praegu on grupi eesotsas Carlos Burguillo. Ülikool annab panuse ka sellistesse kultuuriprogrammidesse nagu Valladolindie ja Intro Music Festival. Tuntuimad programmid on UniversiJazz ja Santa Cruzi festival. Mõlema puhul on tegu mitmepäevase muusikafestivaliga. UniversiJazzil astuvad üles mitmesugused džässartistid, Santa Cruzil keskendutakse rohkem modernsele muusikale. Lisaks saab kord kuus käia UVa-s kuulamas ka ansamblit Cover Club. Cover Clubi moodustavad César Díez (elektrikitarr, löökpillid, laul) ja Su Pérez (laul, löökpillid). Nende repertuaari kuuluvad tuntud lood 1970., 1980. ja 1990. aastatest ning nende esinemised sobivad igat tüüpi üritustele. 

 Viited 

Kategooria:Valladolid
Kategooria:Hispaania ülikoolid